ไซด์เวย์...ลงซื้อ-ขึ้นขาย
โดย...พงศ์ภัทร สิริพิพัฒน์
5 เม.ย. 2555

โดย...พงศ์ภัทร สิริพิพัฒน์
หุ้นไทยในระยะสั้นแกว่งตัวผันผวน โดยแรงซื้อสุทธิของนักลงทุนต่างชาติเป็นปัจจัยหนุนตลาดให้ทรงตัวในระดับสูง ในขณะที่ปัจจัยภายนอกเริ่มมีความเสี่ยงสูงมากขึ้นเรื่อยๆ ต่อการปรับฐาน สถานการณ์หนี้ในยุโรปเริ่มกลับมาเป็นประเด็น ตลาดให้ความสนใจไปที่สเปนต่อจากกรีซ หลังจากที่ทางรัฐบาลสเปนเริ่มมีปัญหาเรื่องการขาดดุลงบประมาณ รวมถึงสัดส่วนหนี้ต่อ GDP อยู่ในระดับสูงเกือบ 80% ในขณะที่ทางฝั่งสหรัฐเฟดเปิดเผยผลการประชุมเฟดครั้งที่ผ่านมาเฟด คณะกรรมการเฟดไม่ได้มีการส่งสัญญาณทำ QE เพิ่ม ภาพโดยรวมตลาดหุ้นไทยเริ่มมีความเสี่ยงจากปัจจัยภายนอก แต่แรงซื้อสุทธิของนักลงทุนต่างชาติที่คอยหนุนอยู่ทำให้การปรับตัวลงยังขาดความต่อเนื่องเป็นการลงสลับรีบาวด์เป็นระยะๆ
ทิศทางในระยะสั้นคาดว่าตลาดเป็นการพักฐาน โดยแนวรับที่จะทำให้ดีดกลับอยู่ที่บริเวณ 1,987 และ 1,980 จุด ประเมินว่าตลาดยังเป็นการอ่อนตัวลงสลับดีดกลับได้เป็นระยะๆ ปัจจัยบวกที่คอยค้ำตลาดเป็นเรื่องของเงินทุนไหลเข้า ส่วนปัจจัยลบได้แก่ปัญหาหนี้ในยุโรป และเรื่องการใช้นโยบายผ่อนคลายของสหรัฐที่คาดว่าจะยังไม่เกิดขึ้นในเร็วๆ นี้ 
โดยประเด็นเรื่อง QE3 กลับมาเป็นประเด็นที่ตลาดให้ความสนใจอีกครั้งหลังจากที่การเปิดเผยผลการประชุมของเฟดครั้งก่อน คือ ในวันที่ 13 มี.ค. ที่ผ่านมาที่คณะกรรมการเฟด ไม่ได้มีการส่งสัญญาณในการทำ QE เพิ่ม ซึ่งเราประเมินว่าในสถานการณ์ในตอนนั้น เป็นช่วงที่ระดับราคาน้ำมันปรับตัวขึ้นมาแรง ทำให้คณะกรรมการส่วนหนึ่งประเมินความเสี่ยงต่อเงินเฟ้อที่สูงขึ้นจากราคาน้ำมัน หากมีการทำ QE จะยิ่งทำให้ความเสี่ยงจากเงินเฟ้อเพิ่มขึ้น แต่อย่างไรก็ตามการประเมินของเฟดนั้นเป็นช่วงเกือบ 1 เดือนที่แล้ว ในปัจจุบันนี้ ราคาน้ำมันเริ่มกลับมาปรับตัวลง จากข่าวที่ทางสหรัฐและชาติพันธมิตรตกลงที่จะปล่อยสำรองน้ำมันทางยุทธศาสตร์ หรือ SPR ออกมาเพื่อรักษาสมดุลทางด้านซัพพลาย โดยการที่ราคาน้ำมันปรับตัวลงมาประกอบกับตัวเลขเศรษฐกิจสหรัฐเริ่มชะลอตัวลงในเดือนที่ผ่านมาจะเป็นโอกาสให้เฟดส่งสัญญาณเชิงบวกได้หากราคาสินทรัพย์ทางการเงินกลับมาปรับตัวลงแรง 
ทาง KGI ประเมินว่าเฟดมีโอกาสทำ QE3 ได้ แต่ยังไม่ใช่เร็วๆ นี้ การแสดงความเห็นของเฟดหากเกิดขึ้นจะเป็นการส่งสัญญาณเชิงคำพูดให้ตลาดรับรู้ในช่วงสินทรัพย์ทางการเงินถูกเทขายมากกว่า โดยทาง KGI ประเมินว่าการทำ QE น่าจะเกิดขึ้นได้ในไตรมาส 3 เนื่องจากฐานเงินเฟ้อจะสูงในช่วงครึ่งหลังของปี ซึ่งจะส่งผลให้ตัวเลขเงินเฟ้อในครึ่งหลังของปีนี้ลดลง และเฟดมีโอกาสออก QE3 ในช่วงนั้น ซึ่งหากมีการทำ QE3 ในช่วงดังกล่าวจะส่งผลให้ค่าเงินดอลลาร์ที่แข็งค่าอยู่ในปัจจุบันกลับมาอ่อนตัวลง และหนุนราคาสินค้าโภคภัณฑ์ในช่วงไตรมาส 3 เราประเมินว่าทองคำจะเป็นสินทรัพย์หนึ่งที่ได้ประโยชน์จากการทำ QE โดยตรงและกลับมาปรับตัวขึ้นได้ในไตรมาส 3 (แม้ว่าช่วงนี้จะถูกดันจากดอลลาร์ที่แข็งค่าและเฟดยังไม่ได้ทำ QE ในเร็วๆ นี้)
ส่วนประเด็นเรื่องสเปน คาดว่าน่าจะเป็นปัจจัยที่ถ่วงตลาดได้ต่อเนื่อง เนื่องจากหนี้สาธารณะของสเปนมีโอกาสขึ้นมาที่ระดับ 78% จากปีก่อน 68% ซึ่งเป็นระดับที่สูงกว่าเป้าหมายของ EU ที่ 60% เป็นการสูงกว่าเป้าหมายมาต่อเนื่องหลายปี โดยทางสเปนได้มีการประกาศลดค่าใช้จ่าย 2.7 หมื่นล้านยูโร หรือประมาณ 2.5% ของ GDP เพื่อแก้ปัญหาดังกล่าว แต่เชื่อว่าปัญหาหนี้ที่อยู่ในระดับสูงจะยังไม่สามารถแก้ไขได้อย่างรวดเร็วและเป็นประเด็นที่กดดันตลาดได้
กลยุทธ์การลงทุน แนะนำให้นักลงทุนรอการปรับตัวลงและซื้อดักดีดลับตามแนวรับ 1,987 และ 1,980 จุด ที่คาดว่าจะมีช่วงรีบาวด์สั้นได้ โดยปัจจัยหลักที่ตลาดติดตามเป็นเรื่องของเงินทุนไหลเข้า หากเริ่มมีแนวโน้มที่เงินทุนไหลออกจะทำให้ตลาดกลับมาปรับตัวลงได้แรงเนื่องจากที่ผ่านมานักลงทุนต่างชาติซื้อสุทธิไปแล้วกว่า 85,527 ล้านบาท การกลับมาขายสุทธิจะส่งผลลบต่อตลาดได้พอควร